9. การควบคุมภายใน

คณะกรรมการบริษัทและคณะกรรมการตรวจสอบได้ประเมินระบบการควบคุมภายในตามแบบประเมินความเพียงพอของระบบการควบคุมภายใน
และสรุปความเห็นได้ว่าบริษัทฯ มีระบบการควบคุมภายในที่เพียงพอและเหมาะสมกับการดำเนินธุรกิจ
ไม่มีข้อบกพร่องเกี่ยวกับระบบการควบคุมภายในที่เป็นสาระสำคัญ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้โดยมิชอบหรือโดยไม่มีอำนาจ
นอกจากนี้ คณะกรรมการได้เน้นให้บริษัทฯ
มีการพัฒนาระบบการกำกับดูแลกิจการที่ดีตามหลักการกำกับดูแลกิจการสำหรับบริษัทจดทะเบียนปี
2549 ของตลาดหลักทรัพย์ฯ

9.1 การควบคุมภายใน

บริษัทฯ
ให้ความสำคัญต่อระบบควบคุมภายในที่มีประสิทธิภาพเพียงพอทั้งในระดับบริหารและระดับปฏิบัติงาน
เพื่อป้องกันหรือลดความเสี่ยงที่อาจจะเกิดขึ้น
โดยได้จัดทำคู่มือระเบียบและวิธีปฏิบัติงานเพื่อกำหนดภาระหน้าที่
อำนาจการดำเนินงานของผู้ปฏิบัติงานและผู้บริหารไว้เป็นลายลักษณ์อักษร
และได้จัดให้มีการแบ่งแยกหน้าที่ผู้ปฏิบัติงาน ผู้ควบคุม
และผู้ประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้ ได้ว่าจ้างที่ปรึกษาภายนอกที่ให้บริการในการปฏิบัติงานตรวจสอบภายใน (Outsourcing
Internal Audit) โดยทำหน้าที่ตรวจสอบ ประเมินผลการควบคุมภายใน
เพื่อให้เกิดความมั่นใจว่าการปฏิบัติงานหลักและกิจกรรมทางการเงินที่สำคัญของบริษัท
ได้ดำเนินตามแนวทางที่กำหนดและมีประสิทธิภาพสูงสุด
รวมถึงตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท (Compliance
Control) และเพื่อให้การตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้ที่ปรึกษาภายนอกที่ให้บริการในการปฏิบัติงานตรวจสอบภายใน
(Outsourcing Internal Audit) รายงานผลการตรวจสอบโดยตรงต่อคณะกรรมการตรวจสอบ
และได้รับการประเมินผลงานจากคณะกรรมการตรวจสอบด้วย

ในการประชุมคณะกรรมการบริษัทครั้งที่ 1/2552 เมื่อวันที่ 27 กุมภาพันธ์ 2552
โดยมีกรรมการตรวจสอบทุกท่านเข้าร่วมประชุมด้วย
คณะกรรมการบริษัทได้ร่วมกันพิจารณาและจัดทำแบบประเมินความเพียงพอของระบบการควบคุมภายในของบริษัทฯ
แล้วสรุปได้ว่า จากการประเมินระบบควบคุมภายในของบริษัทฯ ใน 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
สารสนเทศและการสื่อสาร และการติดตามและประเมินผล
คณะกรรมการบริษัทรับทราบความเห็นของคณะกรรมการตรวจสอบที่เห็นด้วยกับผู้ตรวจสอบภายในและผู้สอบบัญชีว่า
ระบบการควบคุมภายในของบริษัทฯ มีความเพียงพอและเหมาะสมต่อการดำเนินธุรกิจของบริษัทฯ
และที่ผ่านมาบริษัทฯ
และผู้สอบบัญชีไม่พบข้อบกพร่องที่สำคัญของระบบการควบคุมภายในที่จะมีผลกระทบอย่างมีสาระสำคัญต่อฐานะการเงินของบริษัทฯ
และการแสดงความเห็นของผู้สอบบัญชีในงบการเงิน โดยในปัจจุบัน บริษัทฯ
ได้มีการจัดระบบควบคุมภายในตามแบบที่ตลาดหลักทรัพย์ฯ
เสนอแนะและสอดคล้องกับมาตรฐานสากลของ The Committee of Sponsoring
Organizations of the Treadway Commission หรือ COSO ที่กำหนดไว้เป็น Internal
Control Framework

1)  สภาพแวดล้อมการควบคุม

  บริษัทฯ มีระบบควบคุมในด้านบัญชีการเงิน การปฏิบัติการ การจัดองค์กร และบุคลากร
  โดยกำหนดให้มีกระบวนการต่างๆ โดยยึดหลักการกำกับดูแลกิจการที่ดี
  ตามนโยบายการกำกับดูแลกิจการที่ดีที่ได้จัดทำไว้

2)  การประเมินความเสี่ยง

  บริษัทฯ ได้มีการพิจารณาปัจจัยเสี่ยงที่บริษัทฯ ประสบอยู่หรือคาดว่าจะประสบ
  เพื่อนำมาวิเคราะห์ผลกระทบและโอกาสที่ความเสี่ยงนั้นจะเกิดขึ้น
  แล้วกำหนดมาตรการป้องกันและจัดการความเสี่ยงนั้น
  จัดทำเป็นรายงานบริหารความเสี่ยงและมีการติดตามผลเป็นระยะอย่างสม่ำเสมอ

3)  กิจกรรมการควบคุม

  บริษัทฯ ได้สร้างกลไกในการควบคุมให้กับผู้บริหาร โดยการพัฒนาระบบต่างๆ
  ทั้งการนำเอาระบบการจัดการคุณภาพของ ISO
  มาปรับใช้กับระบบการบริหารคุณภาพและการให้บริการลูกค้าและกิจกรรมการควบคุมอื่นๆ
  ที่เน้นผลในเรื่องความน่าเชื่อถือของข้อมูล การดูแลรักษาทรัพย์สินของบริษัท
  และการปฏิบัติตามกฎหมายและระเบียบต่างๆ
  ทั้งภายในและภายนอกองค์กรและความปลอดภัยของข้อมูลสารสนเทศ

4)  สารสนเทศและการสื่อสาร

  บริษัทฯ ให้ความสำคัญต่อระบบสารสนเทศและช่องทางการสื่อสารทั้งภายในและภายนอกองค์กร
  โดยการจัดทำอินทราเน็ตและเว็บไซต์ ซึ่งเน้นการติดต่อสื่อสารในทุกระดับ

5)  การติดตามและประเมินผล

  บริษัทฯ ได้จัดให้มีการประเมินผลพนักงาน 2 ครั้งต่อปี และแจ้งผลการประกอบการในทุกไตรมาส
  โดยผ่านการประชุมผู้บริหารและประชุมพนักงาน

9.2 การตรวจสอบภายใน

ที่ปรึกษาภายนอกที่ให้บริการในการปฏิบัติงานตรวจสอบภายใน (Outsourcing Internal
Audit)
เป็นหน่วยงานที่จะก่อให้เกิดความมั่นใจของคณะกรรมการตรวจสอบในส่วนที่เกี่ยวกับการกำกับดูแลและการสอบทานความถูกต้องของรายงานทางการเงิน
ความเพียงพอในการเปิดเผยข้อมูล ความโปร่งใสของข้อมูล การควบคุมภายใน
การบริหารความเสี่ยง โดยเน้นนโยบายตรวจสอบในเชิงป้องกัน สร้างสรรค์
ยึดแนวทางการตรวจสอบตามมาตรฐานสากล และแนวทางการกำกับดูแลกิจการที่ดี
รวมทั้งยังมีการผลักดันและพัฒนาการตรวจสอบให้เข้ากับสภาพธุรกิจที่ต้องปรับตัวให้เข้ากับสภาวะแวดล้อมใหม่
เพื่อให้เกิดภาพลักษณ์ความโปร่งใส ตรวจสอบได้ และความน่าเชื่อถือของการดำเนินธุรกิจ

1.  การวางแผนระยะปานกลาง เพื่อเป็นการสร้างมาตรฐานการตรวจสอบให้เป็นที่ยอมรับ
    ฝ่ายควบคุมภายในจะปฏิบัติงาน
    โดยมุ่งเน้นสร้างระบบเชิงป้องกันอันจะก่อให้เกิดประโยชน์อย่างได้ผลเป็นรูปธรรม
    โดยใช้เครื่องมือและเทคโนโลยีที่ทันสมัย
    จัดทำคู่มือและพัฒนาแนวทางการตรวจสอบในแต่ละระบบงานให้เป็นมาตรฐาน
    กำหนดรูปแบบในการใช้ระบบงานคอมพิวเตอร์สนับสนุนการตรวจสอบ
    กำหนดหลักเกณฑ์และสัญญาณเตือนภัยเพื่อใช้ในการตรวจสอบ

2.  การประกันคุณภาพ
    ได้มีการกำหนดหลักการและแนวปฏิบัติเพื่อเตรียมตัวเข้ารับการประเมินคุณภาพทั้งการประเมินภายในองค์กร
    (Internal Assessment) และการประเมินจากภายนอกองค์กร (External
    Assessment) เพื่อสร้างความมั่นใจในการนำไปปฏิบัติอย่างมีประสิทธิภาพและประสิทธิผล
    โดยบรรลุตามวัตถุประสงค์ที่ตั้งไว้อย่างครบถ้วน

3.  การพัฒนางานตรวจสอบระบบงานคอมพิวเตอร์
    เป็นส่วนหนึ่งของการสร้างระบบควบคุมและการตรวจสอบที่ดี ซึ่งให้ประโยชน์แก่กลุ่มบริษัท
    จึงได้มีการปรับปรุงระบบงานคอมพิวเตอร์ให้มีประสิทธิภาพในเชิงป้องกันตามหลักการทำให้ถูกตั้งแต่ครั้งแรกมากขึ้น
    โดยพัฒนา Web Application ระบบต่างๆ เช่น ระบบ @ Café
    ซึ่งเป็นระบบที่ใช้เก็บฐานข้อมูลของลูกค้าที่สมัครเป็นสมาชิกร้านอินเทอร์เน็ตกับบริษัทฯ
    รวมถึงการตรวจสอบการต่ออายุของสมาชิก และการออกสัญญาให้กับสมาชิก
    ซึ่งเป็นการสร้างแนวทางตรวจสอบเชิงป้องกัน เพื่อลดการปฏิบัติที่ผิดพลาดโดยไม่เจตนาได้

ตั้งแต่ไตรมาส 3 ปี 2549 บริษัทฯ ได้ว่าจ้าง บริษัท ดีไอเอ แอนด์ แอสโซซิเอทส์ จำกัด (DIA)
เป็นผู้ตรวจสอบภายในของบริษัทฯ โดยได้ตรวจสอบหน่วยงานต่างๆ
และให้ความเห็นต่อความเหมาะสมของระบบควบคุมภายใน
รวมทั้งนำเสนอข้อเสนอแนะแก่คณะกรรมการตรวจสอบเพื่อใช้ในการกำกับดูแลกิจการตามกฎระเบียบที่เกี่ยวข้อง
โดยในช่วงที่ผ่านมา DIA ได้เข้าประเมินระบบควบคุมภายในของบริษัทฯ อย่างต่อเนื่อง
และได้รายงานผลการประเมินการควบคุมภายในโดยรวมของกิจการ การควบคุมภายในระดับองค์กร
และการควบคุมในระดับกิจกรรมต่างๆ

(โปรดดูรายละเอียดในรายงานของคณะกรรมการตรวจสอบ ในเอกสารแนบ 3 ประกอบ)